Man ekkert eftir slysinu
"Ég man eiginlega ekkert eftir þessu slysi," sagði karlmaður á fertugsaldri í Héraðsdómi Reykjavíkur í morgun þegar aðalmeðferð í máli gegn honum hófst en hann er ákærður fyrir að hafa í mars 2012 misst stjórn á bifreið sinni á Reykjanesbraut með þeim afleiðingum að tveir farþegar í bifreiðinni hlutu mjög alvarlega líkamsáverka. Er honum gefið að sök að hafa ekið undir áhrifum áfengis og auk þess sem bifreiðin hafi verið í óökuhæfu ástandi.
Maðurinn hafnaði því fyrir dómi að hafa ekið undir áhrifum áfengis, en eftir slysið var blóðprufa tekin úr honum og mældist áfengismagn í blóði hans um það bil 1,4 prómill. Maðurinn sagðist ekki hafa smakkað áfengi í nokkra daga fyrir slysið. Hann hafnaði því að sama skapi að hafa ekið á 178 kílómetra hraða á klukkustund eins og honum er gefið að sök. Sagðist hann aðspurður ekki kannast við að hafa verið á ofsahraða. Hraðinn hafi að hans mati verið um 80-90 km/klst þó hann myndi það ekki nákvæmlega.
Taldi ástand bifreiðarinnar gott
Spurður út í ástand bifreiðarinnar sagðist maðurinn hafa keypt hana nokkrum mánuðum áður. Þá hafi hún verið nýkomin úr ástandsskoðun á verkstæði og honum tjáð að hún væri í góðu standi. Samkvæmt ákæru voru hjólbarðar og felgur af mismunandi gerðum og hemladiskar slitnir og of þunnir. Er leitt að því líkur að ástand bifreiðarinnar hafi átt þátt í því að slysið átti sér stað.
Maðurinn sagði rétt að eitt hjólið hefði verið með öðruvísi felgu og hjólbarða. Hann hefði skipt um það fyrr um daginn efir að hafa ekið á kantstein og skekkt felguna. Hann hafi því sett undir hjól úr öðrum umgangi sem hann hefði átt. Honum hafi hins vegar ekki verið kunnugt um ástand hemladiskanna. Hann hafi ekki vitað betur en að þeir hafi verið í góðu ásigkomulagi.
Telur að rekja megi slysið til hálku
Aðdraganda slyssins lýsti maðurinn á þá leið að hann hafi verið beðinn að aka fólki í miðbæ Reykjavíkur sem var statt í afmæli í Hafnarfirði. Hann hafi orðið við því og fjórir karlmenn fengið far með honum. Þar af voru tveir sem voru að halda upp á afmælin sín. Þeir hafi ekið hring um Hafnarfjörð og tekið bensín þar. Á leiðinni til Reykjavíkur hafi slysið átt sér stað.
Spurður hvað hann teldi hafa valdið slysinu sagðist maðurinn halda að hálka hafi valdið því að hann missti stjórn á bifreiðinni. Hann bar hins vegar ítrekað fyrir dómi að hann hafi átt við minniserfiðleika að stríða eftir slysið. Fram kom fyrir dómi að maðurinn hefði átt við áfengis- og fíkniefnavanda að stríða og farið í meðferðir vegna þess. Maðurinn sagði það rétt. Sá vandi hefði versnað eftir slysið enda hafi líf hans farið á hvolf í kjölfar þess. Hann hafi þó haft stjórn á því um það leyti sem slysið átti sér stað.
Dómarinn í málinu, Arngrímur Ísberg, ákvað að bótakröfur í málinu frá tveimur af farþegum bifreiðarinnar yrðu aðskildar frá því og vísað í einkamál. Gögn tengd málunum væru orðin það viðamikil að þau ættu ekki heima í sakamáli.
"Ég man eiginlega ekkert eftir þessu slysi," sagði karlmaður á fertugsaldri í Héraðsdómi Reykjavíkur í morgun þegar aðalmeðferð í máli gegn honum hófst.
Hann er ákærður fyrir að hafa í mars 2012 misst stjórn á bifreið sinni á Reykjanesbraut með þeim afleiðingum að tveir farþegar í bifreiðinni hlutu mjög alvarlega líkamsáverka.
Er honum gefið að sök að hafa ekið undir áhrifum áfengis og auk þess sem bifreiðin hafi verið í óökuhæfu ástandi.
Spurður hvað hann teldi hafa valdið slysinu sagðist maðurinn halda að hálka hafi valdið því að hann missti stjórn á bifreiðinni.
Dómarinn í málinu, Arngrímur Ísberg, ákvað að bótakröfur í málinu frá tveimur af farþegum bifreiðarinnar yrðu aðskildar frá því og vísað í einkamál.